
A sport, a fizikai aktivitás és a "zöld attitűdök" kapcsolatának vizsgálata különböző egyetemi képzésben résztvevő hallgatók körében

Kulcsszavak: sport; környezettudatos attitűdök; „spillover” hatás; olimpiai faktor
Az ENSZ 2015-ben elfogadott Agenda 2030 keretrendszerében rámutattak a sport szerepére a
fenntartható fejlődés szempontjából olyan területeken, mint az egészséges életmód, jólét,
minőségi oktatás, nemek-nemzetek közötti egyenlőség és békés társadalom. Így az Agenda
2030-as célkitűzései megegyeznek az olimpia céljaival. A NOB holisztikus szemlélete a 2024
es Párizsi Olimpiai játékokon a környezeti tényezőkön túl a sportolók mentális jóllétének
fenntarthatóságában is megmutatkozott.
Kutatásunk fő célkitűzése, hogy feltérképezzük a zöld attitűdök és sport szerepét a hátrányos
helyzetű Észak-Alföldi régió „Z” generációs egyetemi hallgatók fenntartható szokásainak
gyakorlatában. Három jól elkülöníthető szakot vizsgáltunk: sport (N=170), pedagógus (de nem
testnevelő) (N=176) és műszaki-agrár (N=170) szakos hallgatókat. A kérdőív összes elemszáma
509 fő (N=509) volt. A kutatás 2024 augusztus végétől októberig tartott és online Google Drive
kérdőív önkéntes és névtelen kitöltésén alapult. Az elemzést SPSS Statistics 25.0
programcsomag segítségével végeztük, melyben Chi-négyzet, Kruskal-Wallis próbát, Mann
Whitney próbát és faktoranalízist alkalmaztunk. Első három hipotézisünkre nézve a kutatott
„Z” generáció negatív jövőképe alapján (Steigervald, 2024) rámutatunk a „semleges spillover”
jelenségére. Saját kutatási mintánkra nézve megállapíthatjuk, hogy a sport világához kötődő
csoport nem mutat szignifikáns eltérést a minta többi részétől a fenntarthatóság kérdésköreiben.
Ez egyezést mutat Lenzi és munkatársai (2023) eredményeivel, ami jelzi a mai fiatal
egyetemista generáció bizonytalan életkörülményeit. Vizsgálatunk nóvumának tekinthető a
2024-es Párizsi Olimpiával kapcsolatban elkészített olimpiai faktor és az azon belül kapott
„zöld”, valamint „társadalmi” faktor. Általuk mutatunk rá a világszintű sportesemény/olimpia
hatásának pozitív „spillover” szerepére, mely kihat az egyetemisták mentális jóllét iránti
fenntarthatósági attitűdjeire, mely lehetőséget biztosít arra, hogy a sport a fenntarthatósági
oktatás és tudatformálás eszközévé váljon, különösen a fiatalabb generációk körében.
A fizikális és mentális jóllét a vizsgált „Z” generáció életében meghatározó, ami szaktól,
nemtől és társadalmi szinttől függetlenül is megerősíti témánk relevanciáját. Mivel ez a
generáció a média világában szocializálódott, így a világhálónak központi szerepe lehet akár az
ökotudatos sporteseményekbe való bevonódás szempontjából is.



